
Κ΄ ΠΕΡΙΟΔΟΣ 
ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ
ΣΥΝΟΔΟΣ Γ΄
ΣΥΝΕΔΡΙΑΣΗ ΡΟΖ΄
Παρασκευή 28 Αυγούστου 2026

Αθήνα, σήμερα στις 28 Αυγούστου 2026, ημέρα Παρασκευή και ώρα 09.01΄   συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Η΄ Αντιπροέδρου αυτής κ. ΒΑΣΙΛΕΙΟΥ ΒΙΛΙΑΡΔΟΥ.
ΠΡΟΕΔΡΕΥΩΝ (Βασίλειος Βιλιάρδος): Κυρίες και κύριοι συνάδελφοι, αρχίζει η συνεδρίαση.
(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 27-8-2026 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΡΟΣΤ΄ συνεδριάσεώς του, της Πέμπτης 27 Αυγούστου 2026 σε ό,τι αφορά την ψήφιση στο σύνολο του σχεδίου νόμου «Ενίσχυση της επαγγελματικής ασφάλισης: περισσότερες δυνατότητες για εργαζόμενους και επιχειρήσεις, διεύρυνση των επιλογών συμπληρωματικής συνταξιοδοτικής αποταμίευσης και άλλες διατάξεις».)

Κυρίες και κύριοι συνάδελφοι, εισερχόμαστε στη συζήτηση των
ΕΠΙΚΑΙΡΩΝ ΕΡΩΤΗΣΕΩΝ
Με έγγραφό της η Γενική Γραμματέας Νομικών και Κοινοβουλευτικών Θεμάτων ενημερώνει το Σώμα πως σχετικά με τη συζήτηση των επικαίρων ερωτήσεων στο πλαίσιο του κοινοβουλευτικού ελέγχου την Παρασκευή 28 Αυγούστου 2026 οι επίκαιρες ερωτήσεις που θα συζητηθούν είναι οι εξής:
Η υπ’ αριθμόν 1240/24-8-2026 επίκαιρη ερώτηση θα απαντηθεί από τον Υπουργό Εξωτερικών κ. Γεραπετρίτη.
Η υπ’ αριθμόν 1242/24-8-2026 επίκαιρη ερώτηση θα απαντηθεί από τον Υφυπουργό Εθνικής Οικονομίας και Οικονομικών κ. Δημήτριο Μαρκόπουλο.
Η υπ’ αριθμόν 1234/24-8-2026 επίκαιρη ερώτηση θα απαντηθεί από τον Υφυπουργό Ανάπτυξης κ. Λάζαρο Τσαβδαρίδη.
Θα ξεκινήσουμε, λοιπόν, με τη δεύτερη με αριθμό 1240/24-8-2026 επίκαιρη ερώτηση πρώτου κύκλου του Βουλευτή Επικρατείας της Κοινοβουλευτικής Ομάδας της Πλεύσης Ελευθερίας κ. Αλεξάνδρου Καζαμία προς τον Υπουργό Εξωτερικών με θέμα: «Πέραν της φραστικής καταδίκης, τι προτίθεται να πράξει η Κυβέρνηση για να αποτρέψει την εγκαθίδρυση τουρκικών θαλάσσιων πάρκων γύρω από τα νησιά μας και πάνω από την υφαλοκρηπίδα της Ελλάδας;».
Θα απαντήσει ο Υπουργός Εξωτερικών κ. Γεώργιος Γεραπετρίτης.
Ορίστε, κύριε Καζαμία, έχετε τον λόγο για την πρωτολογία σας.
ΑΛΕΞΑΝΔΡΟΣ ΚΑΖΑΜΙΑΣ: Ευχαριστώ, κύριε Πρόεδρε.
Κύριε Γεραπετρίτη, καλημέρα σας. 
Όπως θα έχετε αντιληφθεί δεν σας καλούμε εδώ από την Πλεύση Ελευθερίας κάθε τόσο στη Βουλή να απαντήσετε σε επίκαιρες ερωτήσεις το τελευταίο τρίμηνο επειδή θέλουμε να κάνουμε ακαδημαϊκές συζητήσεις. Σας καλέσαμε εδώ τον Μάιο για το ζήτημα των F-35, σας καλέσαμε ξανά τον Ιούνιο και τον Ιούλιο για το ζήτημα του φερόμενου νομοθετήματος της Τουρκίας για τη «Γαλάζια Πατρίδα» και τώρα βρισκόμαστε εδώ πάλι να συζητήσουμε μία νέα εξέλιξη στα ελληνοτουρκικά που είναι η ανακοίνωση στις 15 και 16 Αυγούστου ότι η Τουρκία προτίθεται να ανακοινώσει και να δημιουργήσει δύο θαλάσσια πάρκα, το ένα γύρω από το Καστελόριζο και το άλλο ανάμεσα στη Σαμοθράκη και στη Λήμνο, σε διεθνή ύδατα τα οποία περικυκλώνουν τα ελληνικά νησιά και τα οποία επίσης βρίσκονται πάνω από την ελληνική υφαλοκρηπίδα. 
Με άλλα λόγια, όπως καταλαβαίνετε, η κατάσταση στις ελληνοτουρκικές σχέσεις είναι κρίσιμη εδώ και καιρό. Σας το επισημαίνουμε από τη δική μας πλευρά τουλάχιστον από τον Μάιο με κάθε τρόπο. Έχουμε επιπλέον μία εκτίναξη των παραβιάσεων του εναέριου χώρου το πρώτο μισό του 2016 -υπήρχαν και το 2015, αλλά αυτές έχουν αυξηθεί- και το μόνο που ακούμε από εσάς το τελευταίο διάστημα στις απαντήσεις που μας δίνετε και εσείς και οι Υφυπουργοί σας είναι ότι θα πρέπει να μην ανησυχούμε. Μας έχετε πει επιπλέον ότι δεν έχουν καμία υπόσταση οι εξελίξεις αυτές στο διεθνές δίκαιο και μας έχετε πει επίσης να κοιμόμαστε ήσυχοι. 
Η στάση σας αυτή μας προβληματίζει ιδιαίτερα. Εκφράσαμε τον προβληματισμό μας, αλλά και τη διαφωνία μας με το γεγονός ότι δεν φαίνεται να αντιλαμβάνεστε την κρισιμότητα της κατάστασης και το γεγονός ότι οι ελληνοτουρκικές σχέσεις έχουν μπει σε ένα σημείο καμπής με απρόβλεπτες συνέπειες. Επίσης δεν φαίνεται να αντιλαμβάνεστε την κρισιμότητα της κατάστασης έτσι όπως την αισθάνεται ο ελληνικός λαός, ο οποίος ανησυχεί. Προσπαθούμε, λοιπόν, να σας μεταφέρουμε με κάθε τρόπο αυτήν την ανησυχία. 
Τώρα, στην επίκαιρη ερώτησή μου προς εσάς έχω να σας ρωτήσω δύο πράγματα. Η ανακοίνωση που εξέδωσε το Υπουργείο Εξωτερικών για τα τουρκικά θαλάσσια πάρκα η οποία ήταν αναγκαία, θεωρείτε ότι είναι επαρκής; Δεν πρόκειται να ακολουθήσει κάτι επί του πεδίου; Θα μένουμε, δηλαδή, σε ανακοινώσεις οι οποίες αναφέρονται στο διεθνές δίκαιο ρητορικά και θεωρητικά; 
Δεύτερον, αναγνωρίζετε ότι οι ελληνοτουρκικές σχέσεις βρίσκονται πλέον σε κρίσιμο σημείο;
Ευχαριστώ.
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Καζαμία.
Ορίστε, κύριε Υπουργέ, έχετε τον λόγο.
ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών): Σας ευχαριστώ πολύ, κύριε Πρόεδρε.
Ευχαριστώ, κύριε Καζαμία, για την επίκαιρη ερώτηση που μου δίνει την ευκαιρία να τοποθετηθώ για το ζήτημα. 
Κατ’ αρχάς να επισημάνουμε -ήδη έχει καταγραφεί στην ανακοίνωση του Υπουργείου Εξωτερικών- ότι τα δύο θαλάσσια πάρκα τα οποία η τουρκική κυβέρνηση έχει θεσμοθετήσει με εσωτερική νομοθεσία είναι προφανώς αντίθετα στο διεθνές δίκαιο, δεν παράγουν έννομα αποτελέσματα και δεν δεσμεύουν τη χώρα. Αποτελούν δε σαφή παραβίαση και του ενωσιακού κεκτημένου.
Σε σχέση με τις απαντήσεις οι οποίες δόθηκαν πέρα από την ανακοίνωση στην οποία αναφερθήκατε, θέλω να σας ενημερώσω ότι ήδη έχει αποσταλεί ρηματική διακοίνωση στην Τουρκία για το ζήτημα αυτό, με αναλυτική καταγραφή των λόγων για τους οποίους η θεσμοθέτηση των δύο πάρκων αντίκειται στο διεθνές δίκαιο και δεν παράγει έννομα αποτελέσματα. Από την πρώτη στιγμή έχουν ενημερωθεί οι ευρωπαϊκές Αρχές, οι θεσμοί γνωρίζουν τα ζητήματα που έχουν να κάνουν με την αύξηση της έντασης εκ μέρους της Τουρκίας και η Ελλάδα προτίθεται να προβεί και σε περαιτέρω ενέργειες για τα ζητήματα αυτά. 
Επειδή μας εγκαλείτε ότι δεν έχουμε επίγνωση της κατάστασης, θα ήθελα να σας αναφέρω ότι η Ελληνική Κυβέρνηση και το Υπουργείο Εξωτερικών βρίσκονται σε καθεστώς διαρκούς παρακολούθησης της κατάστασης. Απλώς, θα ήθελα να σας επισημάνω, πρώτον, το γεγονός ότι η ελληνική πολιτεία για πρώτη φορά είναι ενεργός δρώσα στη διπλωματία της, με αποτέλεσμα οι αντιδράσεις να έρχονται από την Τουρκία. Εμείς δεν παρακολουθούμε, αλλά ενεργούμε. Και αυτή είναι η βασική μας διαφορά. 
Δεύτερον, το ζήτημα στο οποίο αναφέρεστε, -επειδή μας έχετε φέρει στη Βουλή κι εγώ πάντοτε όπως γνωρίζετε προσέρχομαι για να απαντώ στον κοινοβουλευτικό έλεγχο- αφορά τα F-35 και θέλετε να μας εφιστήσετε την προσοχή. Δεν έχουν υπάρξει F-35. Μας φέρατε για τον νόμο τον επικείμενο σχετικά με τις θαλάσσιες ζώνες της Τουρκίας. Δεν έχει έρθει. Μας φέρνετε τώρα για τα ζητήματα των Θαλασσίων Περιβαλλοντικών Πάρκων. Να σας επισημάνω -θα το έχετε δει- ότι δεν περιλαμβάνουν όρους και περιορισμούς, αλλά είναι συντεταγμένες οι οποίες πράγματι επειδή βρίσκονται εκτός χωρικών υδάτων και εντός ελληνικής υφαλοκρηπίδας, βρίσκονται σε αντίθεση με το διεθνές δίκαιο. Όμως, η Ελληνική Κυβέρνηση είναι, είναι παρούσα και, κυρίως είναι ενεργητικός δρώσα. 
Ξέρετε, κύριε Καζαμία, αναφερθήκατε στην ανησυχία του ελληνικού λαού. Ο ελληνικός λαός αντιλαμβάνεται ποια είναι η κυβέρνηση εκείνη η οποία μπορεί να διαχειριστεί την οποιαδήποτε κρίση και αντιλαμβάνεται επίσης σε ποια κατάσταση βρισκόμαστε σήμερα σε σχέση με πριν από μερικά χρόνια. Θέλω να σας θυμίσω όταν η Αρχηγός σας ήταν μέρος της Κυβέρνησης ΣΥΡΙΖΑ το 2015...
ΑΛΕΞΑΝΔΡΟΣ ΚΑΖΑΜΙΑΣ: Δεν ήταν μέρος!
ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών): Όταν, λοιπόν, η κ. Κωνσταντοπούλου ήταν Πρόεδρος της Βουλής και ηγετικό στέλεχος του ΣΥΡΙΖΑ το 2015, θέλω να σας θυμίσω ποια ήταν η κατάσταση σε σχέση με τις παραβιάσεις. 
Θέλω να σας θυμίσω ποια ήταν η κατάσταση σε σχέση με το μεταναστευτικό στο ανατολικό Αιγαίο. Έχετε εικόνα ποια είναι σήμερα η κατάσταση στο ανατολικό Αιγαίο; Από το ενάμιση εκατομμύριο παράτυπους μετανάστες που είχαμε το 2015 και το 2016 σήμερα έχουμε σχεδόν μηδενίσει τις παράτυπες μεταναστευτικές ροές εξ ανατολών και αντ’ αυτού έχουμε μία κατάσταση με τουριστική κίνηση μεγάλης κλίμακας από την Τουρκία που ενισχύει την τοπική οικονομία. Οι σκηνές τις οποίες ο ελληνικός λαός θυμάται, της Μόριας και της Ειδομένης, είναι σκηνές οι οποίες έχουν παρέλθει διότι η παρούσα Ελληνική Κυβέρνηση γνωρίζει καλά να διαχειρίζεται τα διεθνή και γνωρίζει να αντιμετωπίζει κρίσεις. Και το σημερινό διεθνές αποτύπωμα της Ελλάδας δεν έχει καμία σχέση με αυτό που ήταν στο παρελθόν. Γι’ αυτό ο ελληνικός λαός οφείλει να έχει εμπιστοσύνη στην Κυβέρνηση και αναγνωρίζει εκείνους οι οποίοι υπηρετούν το εθνικό συμφέρον με σθένος. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Υπουργέ. 
Κύριε Καζαμία, έχετε τον λόγο για τη δευτερολογία σας.
ΑΛΕΞΑΝΔΡΟΣ ΚΑΖΑΜΙΑΣ: Κύριε Γεραπετρίτη, πραγματικά με ανησυχεί η απάντησή σας. Το γεγονός ότι θυμηθήκατε τη σύντομη περίοδο στην οποία η κ. Κωνσταντοπούλου ήταν Πρόεδρος της Βουλής για να προσάψετε ευθύνες στην Πλεύση Ελευθερίας για την εξωτερική πολιτική του 2015 και επίσης να παρουσιάσετε τη δική σας εξωτερική πολιτική εσείς ως Υπουργός Εξωτερικών ως μία ποιοτικά αναβαθμισμένη εξωτερική πολιτική, είναι πραγματικά απογοητευτική. 
Εγώ σας μιλώ για μια κρίσιμη κατάσταση στα ελληνοτουρκικά τώρα. Και σας μιλώ με την ιδιότητά σας ως Υπουργού των Εξωτερικών, όχι ως Προέδρου της Βουλής. Περίμενα να απαντήσετε πιο συγκεκριμένα. Έχετε μία νομικίστικη αντίληψη. Στην ανακοίνωσή σας λέτε ότι με αυτά που κάνει η Τουρκία -συνέχεια αυτό μας λέτε- «δεν παράγει έννομα αποτελέσματα». Όταν ήταν η κ. Κωνσταντοπούλου Πρόεδρος της Βουλής, κύριε Γεραπετρίτη, δεν υπήρχε το τουρκολιβυκό μνημόνιο το οποίο έγινε επί δικής σας Κυβέρνησης. Αυτό μπορεί να είναι παράνομο κατά το διεθνές δίκαιο αλλά στο πεδίο δημιουργεί ζητήματα. Το γεγονός ότι τα F35 δεν πωλήθηκαν στην Τουρκία, το νομοσχέδιο για τη γαλάζια πατρίδα δεν έχει έρθει… Μα είναι καθοδόν, κύριε Γεραπετρίτη. Είναι καθοδόν. Μου θυμίζετε κάποιον ο όποιος γνωρίζει ότι αναμένεται να εκτοξευθούν πύραυλοι από αντίπαλο έδαφος και λέει «μην ανησυχείτε, ακόμη δεν έχουν φτάσει εδώ». Δεν είναι στάση αυτή.
Κύριε Υπουργέ, επίσης γνωρίζετε ότι ο σύμβουλος του Πρωθυπουργού για τα εξωτερικά θέματα παραιτήθηκε λίγο μετά την ανακοίνωση των θαλάσσιων πάρκων. Και παραιτήθηκε σε κρίσιμη συγκυρία. Υπάρχουν με άλλα λόγια αντιδράσεις και μέσα στη δική σας Κυβέρνηση και φαίνεται σύμφωνα με δημοσιεύματα ότι η παραίτησή του σχετίζεται με το γεγονός ότι διαπιστώνει πως η Κυβέρνηση δεν έχει στρατηγική όσον αφορά τα ελληνοτουρκικά. Αυτά είναι ανησυχητικά φαινόμενα. Δεν πρέπει να εκδηλώνονται σε μια τέτοια στιγμή. Γενικότερα η στάση σας. Είπατε τις προάλλες σε συνεντεύξεις που δώσατε στο «Βήμα» και στον τηλεοπτικό σταθμό Open «δεν ανησυχούμε». Έτσι είπατε. «Αγρυπνούμε αλλά δεν ανησυχούμε». Μα, τι θέλετε ακριβώς για να αρχίσετε να ανησυχείτε; Υπάρχει ή δεν υπάρχει -και δεν απαντήσατε σε αυτό- κρίση στις ελληνοτουρκικές σχέσεις; Οι παραβιάσεις στον εναέριο χώρο το 2026 είναι πάρα πολλές. Τους πρώτους μήνες, μέχρι τον Απρίλιο, είχαν φτάσει πάνω από 700. Και το μόνο που έχετε να μου πείτε είναι ότι το 2015 ήταν λίγο περισσότερες. Εσείς όμως διατείνεστε ότι έχετε μια πολιτική ύφεσης με την Τουρκία. Ότι με την πολιτική των ήρεμων νερών έχετε καταφέρει να τις μειώσετε. Και μάλιστα το λέγατε πολλές φορές εδώ στη Βουλή για το 2024. Και ήταν γεγονός τότε. Αλλά αυτό έχει παρέλθει. Είμαστε σε άλλη κατάσταση. 
Επιπλέον, έχουμε παράδοξες καταστάσεις στην εξωτερική πολιτική με την συμφωνία της Μέκκας. Πριν από μερικές μέρες η Τουρκία κατέστησε τη Σαουδική Αραβία στρατηγικό της σύμμαχο και έχουν αμυντική συμφωνία. Και εμείς έχουμε πυραύλους patriot στην Σαουδική Αραβία για να προστατέψουμε το έδαφος μιας χώρας η οποία είναι στρατηγικός σύμμαχος της Τουρκίας και δεν θέλετε να αλλάξετε ούτε και αυτή την πολιτική. Με το Ισραήλ έχουμε πάρα πολύ στενή σχέση. Και αυτό προκαλεί. Και έχετε επικαλεστεί πολλές φορές το διεθνές δίκαιο. Καλά, κύριε Γεραπετρίτη, δεν έχετε προσέξει ότι το ισραήλ είναι ένα κράτος το οποίο παραβιάζει το διεθνές δίκαιο καθημερινά σε πάρα πολλά επίπεδα και ότι η συμμαχία με αυτό μας κάνει και εμάς συνένοχους; 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Καζαμία. 
Κύριε Υπουργέ, έχετε τον λόγο. 
ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών): Ευχαριστώ πολύ, κύριε Πρόεδρε. 
Η απάντησή σας, κύριε Καζαμία, νομίζω δεν χρειάζεται ανταπάντησης. Ο ελληνικός λαός παρακολουθεί και βλέπει ποιος είναι εκείνος ο οποίος χρησιμοποιεί υπεύθυνο λόγο και υπεύθυνη στάση απέναντι στα εθνικά ζητήματα και ποιος είναι εκείνος ο οποίος επιχειρεί να δημιουργήσει εντυπώσεις. Αναφερθήκατε στην παραίτηση του συμβούλου του Πρωθυπουργού. Έχετε δει κάποια δήλωσή του για τον λόγο για τον οποίο παραιτήθηκε; Ήρθατε εδώ να μας πείτε ότι παραιτήθηκε διότι διαβλέπει κρίση και δεν συμφωνεί με τη στρατηγική; Από πού το εκλάβατε αυτό; Να μας πείτε από πού το εκλάβατε. 
ΑΛΕΞΑΝΔΡΟΣ ΚΑΖΑΜΙΑΣ: Έχει αρθρογραφήσει. 
ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών): Έρχεστε στη Βουλή και λέτε πράγματα τα οποία είναι ανυπόστατα και αστοιχείωτα μόνο και μόνο για τη δημιουργία εντυπώσεων. Αυτή είναι η πραγματικότητα και λυπάμαι πάρα πολύ που το λέω. 
Δεύτερον, αναφερθήκατε σε 700 παραβιάσεις έως τον Απρίλιο. Διακόσιες πενήντα. Είναι καλό να υπάρχουν παραβιάσεις; Είναι κάκιστο. Απέναντι στις χιλιάδες παραβιάσεις που είχαμε στην κυβέρνηση ΣΥΡΙΖΑ και πριν από αυτό ακόμη περισσότερες, αντιλαμβάνεστε ότι είναι μια σαφέστατη ύφεση. Διαφωνείτε σε αυτό; Διαφωνείτε και στους αριθμούς τώρα, κύριε Καζαμία; 
Επιπλέον μιλήσατε για το θέμα του Ισραήλ. Λυπάμαι πάρα πολύ, κύριε Καζαμία. Ειλικρινά λυπάμαι. Ήρθατε να μας πείτε να σταματήσουμε τη διεθνή συμμαχία με το Ισραήλ επειδή ενοχλεί την Τουρκία; Αυτό ήρθατε να μας πείτε; Λυπάμαι πολύ. 
ΑΛΕΞΑΝΔΡΟΣ ΚΑΖΑΜΙΑΣ: Παραβιάζεται το διεθνές δίκαιο. 
ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών): Η στάση σας είναι ανεύθυνη και στην πραγματικότητα έρχεστε αυτή τη στιγμή να εξαπατήσετε τον ελληνικό λαό. Να του πείτε ότι επειδή ενοχλείται η Τουρκία από τη συμμαχία μας με το Ισραήλ ή με άλλες χώρες θα πρέπει να διακόψουμε για να την εξευμενίσουμε. Αυτή είναι η στάση σας. 
Εγώ, θέλω, λοιπόν να σας πω το ακόλουθο. Η Ελληνική Κυβέρνηση με την πολιτική της τα τρία τελευταία χρόνια έχει κερδίσει σε όλα τα επίπεδα στην εξωτερική πολιτική. Γιατί; Διότι σήμερα έχουμε το μεγαλύτερο διεθνές αποτύπωμα που είχαμε ποτέ με στρατηγικές συμμαχίες, με όλους τους μεγάλους γεωπολιτικούς παίκτες. Μέλος του Συμβουλίου Ασφαλείας του Οργανισμού Ηνωμένων Εθνών, αναλαμβάνουμε την προεδρία τον Οκτώβριο, αναλαμβάνουμε την προεδρία της Ευρωπαϊκής Ένωσης για το δεύτερο εξάμηνο του 2027. Ετοιμαζόμαστε για μία μεγάλη αναβάθμιση του γεωπολιτικού αποτυπώματος όταν η ελληνική οικονομία είναι από τις ταχύτερα αναπτυσσόμενες και η εθνική μας άμυνα έχει αναπτύξει αμυντικές δυνατότητες, όπως δεν το είχε πράξει ποτέ. Πότε, κύριε Καζαμία; Τα τελευταία τρία χρόνια. 
Τι συνέβη, λοιπόν, τα τελευταία τρία χρόνια; Στην πραγματικότητα έχουμε καταφέρει να δημιουργήσουμε ένα καθεστώς σύμφωνα με το οποίο, πρώτον μεταναστευτικές ροές έχουν σχεδόν μηδενιστεί εξ ανατολών. Δεύτερον, οι παραβιάσεις έχουν απομειωθεί σε τεράστιο βαθμό. Τρίτον, αποκλιμακώνονται εντάσεις. Και όλα αυτά ενόσω ενισχύεται η θέση της Ελλάδος. Όλοι καταλαβαίνουν ότι σήμερα ο λόγος της Ελλάδας είναι ισχυρός στο διεθνές στερέωμα όπως δεν ήταν ποτέ. 
Να σας πω και κάτι άλλο, κύριε Καζαμία; Σας άκουσα με προσοχή. Δεν καταλαβαίνω πραγματικά σε τι διαφωνείτε από την πολιτική μας. Μας λέτε. Εμείς θέλουμε να υπάρχει δίαυλος επικοινωνίας με την Τουρκία. Το είπατε μόνος σας. Πράγματι και εμείς θεωρούμε ότι πρέπει να υπάρχει επικοινωνία με την Τουρκία. Ακόμα και με εκείνους που διαφωνούμε θεμελιακά, δομικά, θα πρέπει να υπάρχει. Γιατί; για να απομειώνονται οι εντάσεις και να μην παράγονται κρίσεις. 
Μας λέτε «μα ναι, να έχουμε διάλογο με την Τουρκία αλλά να μην αντιδρά η Τουρκία». Πόσο αφελές είναι αυτό, κύριε Καζαμία; Θέλετε στην πραγματικότητα να μιλάμε με την Τουρκία και η Τουρκία να αποστεί από τις θέσεις που δεκαετίες έχει αναπτύξει. Η διαφορά, κύριε Καζαμία, είναι η εξής. Οι αντιδράσεις της Τουρκίας έρχονται γιατί για πρώτη φορά η Ελλάδα έχει αναλάβει πρωτοβουλίες για να υπερασπιστεί στο πεδίο την κυριαρχία και τα κυριαρχικά της δικαιώματα. Και αν ενοχλεί αυτό, αν ενοχλεί η ενεργητική μας διπλωματία, αυτό δεν είναι κάτι που μας αφορά. Θα συνεχίσουμε να αυξάνουμε την ισχύ της Ελλάδος και να την φέρουμε εκεί που δεν ήταν ποτέ. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Υπουργέ.
Θα συζητήσουμε τώρα την πρώτη με αριθμό με αριθμό 1242/24-8-2026 Επίκαιρη Ερώτηση δεύτερου κύκλου του Βουλευτή Επικρατείας της Κ.Ο. ΠΛΕΥΣΗ ΕΛΕΥΘΕΡΙΑΣ κ. Αλεξάνδρου Καζαμία προς τον Υπουργό Εθνικής Οικονομίας και Οικονομικών με θέμα: «Γιατί το μέσο εισόδημα των Ελλήνων υποχωρεί ραγδαία σε σύγκριση με τους υπόλοιπους ευρωπαίους;».
Θα απαντήσει ο Υφυπουργός Εθνικής Οικονομίας και Οικονομικών κ. Δημήτριος Μαρκόπουλος. 
Κύριε Καζαμία, έχετε τον λόγο.
ΑΛΕΞΑΝΔΡΟΣ ΚΑΖΑΜΙΑΣ: Ευχαριστώ, κύριε Πρόεδρε.
Κύριε Μαρκόπουλε, πήγαινα να ξεκινήσω λέγοντας ότι όποτε υποβάλλουμε επίκαιρες ερωτήσεις στο Υπουργείο Εθνικής Οικονομίας, ο Υπουργός δεν παραβρίσκεται αλλά στέλνει Υφυπουργούς. 
Τώρα, όμως, είχαμε μία εξέλιξη που ίσως θα έπρεπε να μας ικανοποιεί, αλλά δεν μας ικανοποιεί. Ο κ. Γεραπετρίτης αποφάσισε να απαντήσει και λίγο για εσάς και μας είπε -έξω από το πεδίο του Υπουργείου του- ότι η ελληνική οικονομία πάει πολύ καλά. 
Φαίνεται πως αυτή είναι μια κυβερνητική γραμμή ενόψει της ΔΕΘ και εν όψει του γεγονότος ότι ο Πρωθυπουργός κάνει τώρα περιοδεία στη Βόρεια Ελλάδα για να συμμαζέψει ό,τι μπορεί από τα σπασμένα της οικονομικής πολιτικής σας, με την οποία έχετε τσακίσει στην κυριολεξία και τη μεσαία τάξη της χώρας και τις μικρομεσαίες επιχειρήσεις.
Η επίκαιρη ερώτηση που σας κατέθεσα -την κατέθεσα στον κ. Πιερρακάκη- αφορά μια έκθεση του ΟΟΣΑ που είδε το φως της δημοσιότητας στη διάρκεια της θερινής ανάπαυλας της Βουλής. Σύμφωνα με αυτήν, από είκοσι ένα κράτη -εκ των οποίων πολλά ευρωπαϊκά κράτη, αλλά και κάποια λατινοαμερικανικά κράτη, όπως η Χιλή- η μείωση του πραγματικού εισοδήματος των νοικοκυριών, δηλαδή, η κατάσταση που αντιμετωπίζει κάθε μέρα ένα νοικοκυριό στην οικονομία, στην περίπτωση της Ελλάδας είναι η χειρότερη, στον πάτο, 21η  από τις είκοσι μία αυτές χώρες.
Το πρώτο τρίμηνο του 2026 η έκθεση δείχνει πως είχαμε απώλεια εισοδήματος -μόνο σε ένα τρίμηνο- για τα νοικοκυριά 3,6%. Η EUROSTAT έχει βγάλει κι αυτή τον Ιούλιο στοιχεία που δείχνει ότι η απώλεια για τα νοικοκυριά -τα ελληνικά νοικοκυριά- είναι στο 3,7% για την ίδια περίοδο. Με άλλα λόγια, δεν είναι μόνο ο ΟΟΣΑ. Είναι διασταυρωμένες πληροφορίες. 
Και έρχεται τώρα ο κ. Γεραπετρίτης, επειδή δεν υπάρχει Υπουργός Εθνικής Οικονομίας εδώ στη Βουλή, να μας πει ότι η ελληνική οικονομία πάει καλά. Πώς το βλέπετε εσείς αυτό; Νομίζετε ότι με τέτοια απώλεια εισοδήματος στα νοικοκυριά μπορεί να πει κάποιος ότι η ελληνική οικονομία πάει καλά; 
Θέλω να σας ρωτήσω κάτι. Είστε πραγματικά ικανοποιημένοι από αυτά τα αποτελέσματα και από τον τρόπο με τον οποίο η απώλεια εισοδήματος -πραγματικού εισοδήματος για τα νοικοκυριά- συμβάλλει στην αντιμετώπιση της ακρίβειας, η οποία έχει και αυτή πατάξει τους Έλληνες πολίτες;
Δεύτερον, μετά από τέσσερα χρόνια λιτότητας, υψηλής φορολόγησης και καλπάζουσας ακρίβειας για τα ελληνικά νοικοκυριά, προτίθεται η Κυβέρνηση να αλλάξει ριζικά οικονομική πολιτική ή θα αρκεστείτε σε πακέτα, όπως αυτά που αναμένονται στη ΔΕΘ;
Ευχαριστώ. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Καζαμία.
Κύριε Υπουργέ, έχετε τον λόγο.
ΔΗΜΗΤΡΙΟΣ ΜΑΡΚΟΠΟΥΛΟΣ (Υφυπουργός Εθνικής Οικονομίας και Οικονομικών): Ευχαριστώ, κύριε Πρόεδρε. Να ευχηθώ καλή κοινοβουλευτική περίοδο, γόνιμες και παραγωγικές εργασίες, ωραίο δημοκρατικό διάλογο.
Κύριε Καζαμία, η ερώτηση, έτσι όπως παρουσιάζεται, ουσιαστικά στρεβλώνει την πραγματικότητα. Έχει έναν παραπειστικό, θα έλεγα, χαρακτήρα. Και αυτό γιατί, όπως θα διαπιστώσει κάποιος, ουσιαστικά τι παρουσιάζετε; Τις τρίμηνες συγκρίσεις -τρίμηνες συγκρίσεις- του ΟΟΣΑ και όχι την κατάταξη των χωρών σε επίπεδο διαθέσιμου εισοδήματος. Είναι οι τρίμηνες αποτυπώσεις. 
Γνωρίζουμε ότι όλοι οι διεθνείς οργανισμοί κάνουν τέτοιου είδους αποτιμήσεις. Όμως, το κυρίαρχο δεν είναι η διαφορά από τρίμηνο σε προηγούμενο τρίμηνο, δηλαδή η αντιστοίχιση. Θα πρέπει να δούμε το έτος. Και θα πρέπει να καταλάβουμε, επειδή παρουσιάζετε μια στατιστική αποτύπωση, ότι καταρχάς το τέταρτο τρίμηνο του 2025 -εκεί γίνεται η σύγκριση ουσιαστικά, για να το καταλάβουμε, ο κ. Βιλιάρδος επειδή προέρχεται από το χώρο της οικονομίας, τα παρακολουθεί αυτά τα ζητήματα- ήταν το πιο παραγωγικό και αποδοτικό για τα εισοδήματα των Ελλήνων, για μια σειρά λόγων. Μπορώ να θυμηθώ και να σας πω, για παράδειγμα, το επίδομα των 250 ευρώ. Έχει να κάνει με τη φορολογική αποτύπωση των πραγμάτων, καθώς γνωρίζουμε ότι είχαμε ένα τρίμηνο το οποίο ήταν υπερπαραγωγικό -το τέταρτο τρίμηνο του 2025- το οποίο συγκρίνεται με το αντίστοιχο τρίμηνο στο οποίο εσείς αναφέρεστε, το οποίο είναι ένα τρίμηνο με επιβαρύνσεις. 
Εδώ, λοιπόν, εμείς λέμε ότι συγκρίνετε ένα παραγωγικό τρίμηνο, στο οποίο υπήρξαν οι μεγαλύτερες αυξήσεις εισοδημάτων μεταξύ των χωρών του ΟΟΣΑ για την Ελλάδα -το οποίο ήταν πραγματικά παραγωγικό- με ένα τρίμηνο επιβαρύνσεων, το οποίο είναι λογικό από την αρχιτεκτονική πληρωμών και οικονομικών επιβαρύνσεων. Επομένως, δεν μιλάτε για κατάταξη χωρών σε επίπεδο διαθέσιμου εισοδήματος. 
Θέλω, επίσης, να τονίσω -επειδή όταν η σύγκριση γίνεται σε ετήσια βάση θα πρέπει να έχουμε μια συγκεκριμένη εικόνα- ότι το ακαθάριστο διαθέσιμο εισόδημα αυξήθηκε κατά 3,2% στα 39,13 δισεκατομμύρια ευρώ. Η εξαρτημένη εργασία και οι αυτοαπασχολούμενοι -βλέπετε ότι έχουμε φτάσει την ανεργία στο 8%- κατέγραψαν παράλληλη άνοδο 4,3%. Οι κοινωνικές παροχές αυξήθηκαν κατά 5,5%. Υπήρξε ιστορικό υψηλό σε επίπεδο δωδεκαμήνου Απρίλιος 2025 - Μάρτιος 2026 και το διαθέσιμο εισόδημα άγγιξε τα 168,2 δισεκατομμύρια ευρώ σημειώνοντας, όπως είπα, το υψηλότερο επίπεδο σε τρέχουσες τιμές από το 2010. 
Δηλαδή φτάνουμε σιγά σιγά με κόπο, με τις θυσίες των Ελλήνων, κύριε Καζαμία -εγώ δεν μιλάω μόνο για κυβερνητικές επιτυχίες- επιδιώκουμε να φτάσουμε στα προ κρίσης επίπεδα. Γνωρίζουμε όλοι ότι ο Έλληνας έχασε εισόδημα μέσα στα μνημονιακά χρόνια. Από την άλλη, εξελίσσεται μια συγκεκριμένη προσπάθεια. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Υφυπουργού)
Θέλετε να πω για το κατά κεφαλήν ΑΕΠ σε μονάδες αγοραστικής δύναμης; Σταθερό από το 2023. Δεν υπάρχει κάποια πτώση. Δεν υπάρχει κάποια μεταβολή. Αντιθέτως, με τις αυξήσεις διαρκώς που δίνουμε στον κατώτατο μισθό το 16% που αυξήθηκαν οι συντάξεις, γίνεται μια προσπάθεια. Δείκτης ευημερίας νοικοκυριών: Η Ελλάδα βρίσκεται υψηλότερα από χώρες όπως η Βουλγαρία, την οποία ακούω πολύ εύκολα να μας συγκρίνουν, όμως δεν είναι οι αποτυπώσεις έτσι, η Σλοβακία, η Κροατία, η Λετονία, η Εσθονία, η Ουγγαρία. Σύμφωνα με την επίσημη ετήσια έκθεση του ΟΟΣΑ του 2026, το Taxing Wages 2026, η οποία αποτυπώνει τα δεδομένα για τη φορολογική επιβάρυνση της εργασίας έως και το φορολογικό έτος 2025, η Ελλάδα παρουσίασε μια θετική απόκλιση σε σχέση με τις γενικότερες τάσεις σε ό,τι αφορά τις αυξήσεις του ΟΟΣΑ. Στην Ελλάδα ο μέσος πραγματικός μισθός σημειώνει αύξηση. Η συνολική φορολογική επιβάρυνση στην Ελλάδα από τον μέσο άγαμο εργαζόμενο -φέρνω ένα παράδειγμα- διαμορφώθηκε στο 39,3% χαμηλότερη από χώρες όπως είναι το Βέλγιο... 

 ΠΡΟΕΔΡΕΥΩΝ (Βασίλειος Βιλιάρδος): Στη δευτερολογία σας τα υπόλοιπα, κύριε Υπουργέ.
Κύριε Καζαμία, έχετε τον λόγο.
ΑΛΕΞΑΝΔΡΟΣ ΚΑΖΑΜΙΑΣ: Ευχαριστώ, κύριε Πρόεδρε.
Κύριε Μαρκόπουλε, από την απάντησή σας συμπεραίνω δύο πράγματα: Πρώτον, θεωρείτε πως το γεγονός ότι η έκθεση του ΟΟΣΑ -την οποία θα καταθέσω στα Πρακτικά- που δείχνει την Ελλάδα στον πάτο είκοσι ενός κρατών όσον αφορά την απώλεια πραγματικού εισοδήματος για τα νοικοκυριά το πρώτο τρίμηνο του 2026, είναι μια συγκυριακή εικόνα. Αυτό μου λέτε. Και ότι συνολικά η εικόνα δεν είναι ακριβώς αυτή. Και πάνω σε αυτό το επιχείρημα, στην ουσία δεν απαντήσατε, αλλά νομίζω συμπεραίνει κανείς πως θεωρείτε ότι η οικονομική πολιτική της Κυβέρνησης είναι πολύ καλή για τα νοικοκυριά και, συνεπώς, δεν πρέπει να αλλάξει. Γιατί; Γιατί μου λέτε αν δούμε την εικόνα λίγο πιο πλατιά, θα δούμε ότι όλα πάνε καλά. 
Κύριε Μαρκόπουλε, το ξέρετε ή δεν το ξέρετε -γιατί μου πάτε αν δω το κατά κεφαλήν εισόδημα- το κατά κεφαλήν εισόδημα, με βάση την αγοραστική δύναμη, σύμφωνα με τα στοιχεία της Eurostat, για το 2025 μας φέρνει πέρυσι στην τελευταία θέση της Ευρωπαϊκής Ένωσης των είκοσι επτά, κάτω και από τη Βουλγαρία. Ο ίδιος πίνακας -τον οποίο θα καταθέσω, επίσης, στα Πρακτικά για να τον βλέπετε πιο συχνά- δείχνει ότι η χώρα μας βρίσκεται στα στατιστικά της Ευρωπαϊκής Ένωσης αμέσως πάνω από την Τουρκία όσον αφορά το κατά κεφαλήν εισόδημα με βάση την αγοραστική δύναμη, πάνω από το Μαυροβούνιο και τη Σερβία. Αυτές είναι οι τρεις χώρες που περνάμε. Και η πραγματικότητα για τα νοικοκυριά αποτυπώνεται και από άλλες μελέτες, στις οποίες βεβαίως δεν αναφέρεστε καθόλου γιατί είναι μελέτες που δείχνουν τι γίνεται στην πράξη. Η ΙΜΕ – ΓΣΕΒΕΕ για έβδομο συνεχές έτος δείχνει χειροτέρευση. 
Το 60% των Ελλήνων, σύμφωνα με την έρευνά της, δεν μπορούν να τα βγάλουν πέρα με το εισόδημά τους, όχι μετά τη 19η μέρα του μήνα που ήταν μέχρι και το 2024. Τώρα, το 2025 δεν τα καταφέρνουν πέρα από τη 18η μέρα του μήνα. 
Επίσης, επειδή ο Πρωθυπουργός πάει τώρα να κάνει περιοδεία και νομίζει ότι ο ελληνικός λαός έχει μνήμη χρυσόψαρου και θα ξεχάσει ότι τον τσακίσατε και ιδίως τις μικρομεσαίες επιχειρήσεις και τη μεσαία τάξη το τελευταίο διάστημα, την τελευταία τετραετία, δείχνει ότι το 25% των ελληνικών επιχειρήσεων έχει κόκκινα δάνεια. Σας είχα κάνει και πρόσφατα μια ερώτηση για έκθεση του Διεθνούς Νομισματικού Ταμείου που δείχνει παρόμοια νούμερα. Κόκκινα δάνεια έχουν 2,4 εκατομμύρια Έλληνες σύμφωνα με το ΔΝΤ. 
Με άλλα λόγια έχουμε μία οικονομία στην οποία τα νοικοκυριά και οι πολίτες δεν τα καταφέρνουν στην συντριπτική πλειονότητά τους, να τα βγάλουν πέρα μετά τη 18η μέρα του μήνα, το 1/4 είναι καταχρεωμένοι ήδη και αντιμετωπίζουν το τελευταίο διάστημα που υποτίθεται ότι η οικονομική πολιτική πάει καλά -αυτά μας λέει ο κ. Πιερρακάκης όταν έρχεται εδώ-, το πρώτο τρίμηνο απώλεια εισοδήματος 3,6%, 3,7% σε ένα τρίμηνο.
Πείτε μου κάτι, κύριε Μαρκόπουλε, από τους 21, αν είναι συγκυριακό, πώς καταφέρνουμε κάθε φορά να πετυχαίνουμε την τελευταία θέση; Γιατί δεν μπορούσε να ήταν χαμηλότερη η μείωση του πραγματικού εισοδήματος των νοικοκυριών; Η αλήθεια είναι ότι πρόκειται για μία τάση. Η ακρίβεια παραμένει σε όλες τις δημοσκοπήσεις το υπ’ αριθμών ένα πρόβλημα για τους πολίτες, για τέσσερα χρόνια σύναπτα επί των δικών σας κυβερνήσεων και εσείς έρχεστε και παρουσιάζετε εδώ την εικόνα μιας οικονομικής πολιτικής, η οποία πάει καλά, προσπαθεί να τα συμμαζέψει ο Πρωθυπουργός με λίγη παροχολογία τώρα στη ΔΕΘ και με μια περιοδεία στη Βόρεια Ελλάδα, η οποία είναι απελπισμένη και εσείς δεν αλλάζετε πολιτική. 
Ευχαριστώ. 
(Στο σημείο αυτό ο Βουλευτής κ. Αλέξανδρος Καζαμίας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Καζαμία. 
Έχετε τον λόγο, κύριε Υπουργέ.
ΔΗΜΗΤΡΙΟΣ ΜΑΡΚΟΠΟΥΛΟΣ (Υφυπουργός Εθνικής Οικονομίας και Οικονομικών): Ευχαριστώ κύριε Πρόεδρε. 
Κύριε Καζαμία, νομίζω ότι με ερμηνεύετε και με ερμηνεύετε λάθος. Εμείς δεν λέμε ότι δεν υπάρχει το πρόβλημα, ούτε κρυβόμαστε πίσω από το δάχτυλό μας. Είναι μια διεθνής συγκυρία, η οποία προφανώς έχει τα δικά της προβλήματα. Αυτό το οποίο όμως λέμε εμείς και να είμαστε ξεκάθαροι, είναι ότι παίρνετε μία αποτύπωση τριμήνου, του δυσκολότερου τριμήνου πάγια σε ό,τι αφορά τις πληρωμές, τις εξελίξεις τις οικονομικές για το Ελληνικό νοικοκυριό και το συγκρίνετε ή αν θέλετε ο ΟΟΣΑ το συγκρίνει, δεν θέλω να το δώσω σε εσάς, με το καλύτερο τρίμηνο, το οποίο υπήρξε εδώ και πάρα, πάρα πολλά χρόνια, ένα τρίμηνο το οποίο ανέβασε τον πήχη και τη βάση της σύγκρισης. Αυτό θέλω να είναι σαφές. 
Τώρα, σε ό,τι αφορά την ακρίβεια, εμείς, κύριε Καζαμία, δεν λέμε ότι το πρόβλημα δεν υπάρχει. Δεν λέμε ότι υπάρχει όμως και ταυτόχρονα μία μαγική λύση. Άκουγα έναν συνάδελφό σας από άλλο κόμμα, θα πω, ο οποίος έλεγε «θα μειώσουμε το ΦΠΑ στα τρόφιμα, θα μειώσουμε το ΦΠΑ στις νέες επιχειρήσεις, θα μειώσουμε το ΦΠΑ, θα δώσουμε 13η σύνταξη ολόκληρη, θα δώσουμε 13ο μισθό στους δημόσιους», περιγράφοντας ουσιαστικά σε επίπεδο παροχών τρεις με τέσσερις Διεθνείς Εκθέσεις της Θεσσαλονίκης. 
Όποιος λέει ότι υπάρχει, λοιπόν, μία μαγική συνταγή και πραγματικά μου κάνει εντύπωση το πόσο ακοστολόγητα κάποιοι συμπεριφέρονται μετά από μία μεγάλη κρίση χρέους που είχε η χώρα μας, πραγματικά κοροϊδεύει τον ελληνικό λαό. Δεν είναι δυνατόν, επίσης, να ακούμε ως Κυβέρνηση πως το γεγονός ότι αποπληρώνουμε το χρέος μας πρόωρα, για να μην πέσει στα παιδιά σας, στα παιδιά μου, στα εγγόνια των υπόλοιπων πολιτών, γλιτώνοντας δισεκατομμύρια ευρώ σε τόκους, είναι λάθος. Θυμόσαστε πολύ καλά, τι λέγαμε. Λέγαμε κρίση χρέους. Μπορεί να μιλάγαμε για μνημόνια, αλλά η βασική κρίση ήταν κρίση χρέους στην Ελλάδα. Οικονομικές κρίσεις υπήρξαν και σε άλλες χώρες. Θυμάστε καλά ότι στην Ιρλανδία ήταν τραπεζική κρίση, όπως και στην Κύπρο σε έναν μεγάλο βαθμό. Εδώ λοιπόν ήταν κρίση χρέους και έρχονται πολιτικές δυνάμεις και μας κατηγορούν γιατί κάνουμε χρηστή διαχείριση. Λέμε λοιπόν ότι ναι, η ακρίβεια είναι ένα υπαρκτό φαινόμενο. Δεν την κοιτάμε όμως, δεν καθόμαστε έτσι. Έχουμε μια στρατηγική προσέγγιση. Μόνιμες αυξήσεις εισοδημάτων, αυξήσεις κατώτατου μισθού που έχουμε κάνει έξι, αυξήσεις στις συντάξεις τις οποίες τις έχουμε αυξήσει 16% από το 2023. Και πιστέψτε με θα υπάρξουν και νέες παρεμβάσεις, ας περιμένουμε λίγο. Έχουμε μία πολιτική προσέγγιση μείωσης εισφορών. Έχουμε μειώσει 83 φόρους και εισφορές. Θα συνεχιστεί αυτή η τάση και σας το λέω, θα το δείτε στο προσεχές μέλλον. 
Είμαστε λοιπόν εδώ πέρα με σκοπό να δώσουμε λύσεις μόνιμες. Οι κρίσεις οι διεθνείς, οι οποίες προκαλούν τριγμούς στην παγκόσμια οικονομία, παρακολουθείτε τα διεθνή, δείτε τι συμβαίνει στις ευρωπαϊκές οικονομίες, στις Ηνωμένες Πολιτείες, σε κάποια στιγμή, όπως αυτού του είδους η κρίση σε όλες παρέρχονται, θα παρέλθει. Τα μέτρα τα οποία όμως παίρνει για την ενίσχυση του εισοδήματος αυτή η Κυβέρνηση έχουν μόνιμα χαρακτηριστικά. Οι αυξήσεις στον κατώτατο μισθό είναι μόνιμες. Και αυτό γιατί; Γιατί πετύχαμε με τους Έλληνες πολίτες και τις θυσίες τους να τις αυξήσουμε, να αυξήσουμε τον κατώτατο μισθό. Οι αυξήσεις στις συντάξεις έχουν μόνιμα χαρακτηριστικά και θα μείνουν. Οι κρίσεις έρχονται και παρέρχονται. 
Για να ολοκληρώσω, είπατε για τη μνήμη χρυσόψαρου. Προφανώς οι Έλληνες δεν έχουν μνήμη χρυσόψαρου και βλέπουν ότι υπάρχει εδώ και επτά χρόνια μία Κυβέρνηση η οποία αυτά τα οποία λέει, τα κάνει. Μπορεί να διαφωνεί κάποιος με το μείγμα πολιτικής μας. Όμως, όταν εμείς περιγράψαμε την πρόοδο του κατώτατου μισθού στις εκλογές του 2023, βλέπει ο πολίτης ότι την πετυχαίνουμε και έναν χρόνο νωρίτερα από τις εκλογές. Ό,τι θα περιγράψουμε σε οικονομικό επίπεδο τις επόμενες ημέρες, γνωρίζει ο Έλληνας πολίτης ότι είναι αληθινό, θα το πετύχουμε. Δεν είμαστε κυβέρνηση των «θα». Είμαστε μια κυβέρνηση των «να». Δείχνουμε αυτά τα οποία πετύχαμε. Μπορεί να υπάρχει διαφωνία στο οικονομικό μείγμα, όμως εμείς θα συνεχίσουμε να αυξάνουμε το εισόδημα των Ελλήνων. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Υπουργέ. Κρίση ελλειμμάτων, πάντως όχι κρίση χρέους. Κυρίως ελλειμάτων και εξωτερικού. Αυτή ήταν τότε, αν επιτρέπετε.
Θα συνεχίσουμε και θα ολοκληρώσουμε με την πρώτη με αριθμό 1234/24-8-2026 επίκαιρη ερώτηση πρώτου κύκλου του Δ΄ Αντιπροέδρου της Βουλής και Βουλευτή Κοζάνης της Κ.Ο. ΠΑΣΟΚ-ΚΙΝΗΜΑ ΑΛΛΑΓΗΣ κ. Παρασκευά (Πάρι) Κουκουλόπουλου προς τον Υπουργό Ανάπτυξης με θέμα: «Διόρθωση αδικιών στην ενίσχυση των επιχειρήσεων του κλάδου γούνας στη Δυτική Μακεδονία».
Θα απαντήσει ο Υφυπουργός Αναπτύξης, ο κ. Λάζαρος Τσαβδαρίδης. 
Κύριε Κουκουλόπουλε, έχετε τον λόγο. 
ΠΑΡΙΣ ΚΟΥΚΟΥΛΟΠΟΥΛΟΣ (Δ΄ Αντιπρόεδρος της Βουλής): Ευχαριστώ, κύριε Πρόεδρε.
Όπως είναι γνωστό, το λεγόμενο τρίτο πρόγραμμα, γιατί άλλη είναι τυπικά η ορολογία, τουλάχιστον το ξέρουν όλοι, έστω και καθυστερημένα ξεκινάει επιτέλους και η έναρξη υποβολής αιτήσεων, αναφέρομαι στη γουνοποιία φυσικά και στη Καστοριά- Σιάτιστα, ξεκινάει την επόμενη Παρασκευή, γι’ αυτό και επέλεξε την πιο γρήγορη μέθοδο κοινοβουλευτικού ελέγχου, προκειμένου να υπάρξουν απαντήσεις σε δύο πιεστικά ερωτήματα, τα οποία νομίζω είναι γνωστά και στην πολιτική ηγεσία του Υπουργείου Ανάπτυξης, που έχει και μία συνολική ευθύνη για τον κλάδο της γουνοποιίας. Απόδειξη ότι έχει βάλει μπροστά αυτό το πρόγραμμα η σημερινή παρούσα πολιτική ηγεσία, γιατί όπως ήδη είπα στην αρχή είναι ιδιαίτερα καθυστερημένη η έναρξη αυτού του προγράμματος. 
Υπάρχουν δύο ζητήματα τα οποία θέτουν με έμφαση οι γουνοποιοί. Το ένα αφορά το κατώτατο ποσοστό ενίσχυσης. Δεν έχω άλλες παρατηρήσεις γενικότερα στο πρόγραμμα -να εξηγούμαστε-, πλην της καθυστέρησης την οποία αναφέρθηκα. Δεν ζητάμε να καθυστερήσει το πρόγραμμα, ούτε να αλλάξουν κάποιες από τις προβλέψεις του. Ζητάμε μόνο να ανεβεί το κατώφλι από 10 σε 20 χιλιάδες ευρώ. Αν με ρωτήσετε πού θα βρούμε τα λεφτά, θα απαντήσω ότι με βάση τις εκτιμήσεις όλων των γουνοποιών και των θεσμικών τους οργάνων, το πιθανότερο είναι ότι θα υπάρξουν κάποια αδιάθετα ποσά και αν εν πάση περιπτώσει δεν επαρκούν αυτά για να ανέβει η κατώτατη ενίσχυση από 10 στις 20 χιλιάδες. Είναι μικρό το ποσό, το οποίο με ευκολία νομίζω μπορούμε να προβλέψουμε μέσω του Εθνικού ΠΔΕ, να ενισχύσει το ποσοστό των 17 εκατομμυρίων συνολικά, ποσό στο οποίο ανέρχεται το πρόγραμμα. 
Το δεύτερο ζήτημα, κύριε Υπουργέ, είναι κάτι που πιστεύω ότι και εσείς το γνωρίζετε -δεν έχετε μακρά θητεία στο συγκεκριμένο πόστο, αλλά νομίζω το γνωρίζετε-, είναι ότι στα δύο πρώτα προγράμματα ενίσχυσης γουνοποιίας, η οποία κατέστη αναγκαία λόγω της απρόκλητης επίθεσης Πούτιν στην Ουκρανία -η οποία δημιούργησε μία κρίση για την οποία δεν έχει κατηγορήσει κανείς κανέναν, μας ήλθε απ’ έξω η κρίση-, οι αλγόριθμοι, όπως είχαν σχεδιαστεί, είχαν κάποια προβληματικά σημεία, με αποτέλεσμα να μείνει απ’ έξω ένας ικανός αριθμός, πάνω από εκατό, γουνοποιών, οι οποίοι δύο φορές δεν έλαβαν ούτε 1 ευρώ ενίσχυση. 


Άρα, λοιπόν, σήμερα με την ερώτησή μου πάρα πολύ απλά, ζητάω δύο πράγματα. Πρώτον, οι 10.000 να γίνουν 20.000, που είναι η κατώτατη ενίσχυση που δικαιούται κάποιος με βάση τις προβλέψεις του προγράμματος, όπως έχει προκηρυχθεί και δεύτερον, να υπάρξει μία δέσμευση -και είπαμε δεν θέλουμε να πειράξουμε το πρόγραμμα αυτό- ότι αυτοί που δεν έχουν πληρωθεί, θα μπορέσουν να πληρωθούν σε μια δεύτερη φάση. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Κουκουλόπουλε. 
Κύριε Υπουργέ, έχετε τον λόγο. 
ΛΑΖΑΡΟΣ ΤΣΑΒΔΑΡΙΔΗΣ (Υφυπουργός Ανάπτυξης): Κύριε Πρόεδρε, ευχαριστώ πολύ. 
Κύριε συνάδελφε, στο Υπουργείο Ανάπτυξης υπό την καθοδήγηση του Υπουργού μας, του κ. Τάκη Θεοδωρικάκου, δεν προσεγγίζουμε τον ιστορικό κλάδο της γουνοποιίας με όρους στείρας γραφειοκρατίας, αλλά ως ζήτημα εθνικής παραγωγικής ταυτότητας και κοινωνικής συνοχής για τη Δυτική Μακεδονία.
Γνωρίζουμε καλά ότι οι πληγές που άνοιξε η ρωσική εισβολή στην Ουκρανία, αλλά και οι διεθνείς κυρώσεις του 2022 άφησαν βαθύ αποτύπωμα στην επιχειρηματικότητα και της Καστοριάς και της Σιάτιστας. 
Σε αντίθεση, λοιπόν, με όσα ισχυρίζεστε στην ερώτησή σας, ότι δήθεν καταθέτετε επανειλημμένα αναφορές χωρίς ανταπόκριση, η Κυβέρνηση αυτή προφανώς δεν περίμενε τις δικές σας κοινοβουλευτικές παρεμβάσεις για να κινητοποιηθεί. Και σας επιστρέφω αυτό που είπατε περί καθυστερημένης αντίδρασης της Κυβέρνησης. 
Αντιδράσαμε, λοιπόν, άμεσα και με πράξεις, ήδη, από το 2022 -πολύ πριν ξεκινήσετε εσείς τις αναφορές σας το 2026- κινητοποιήσαμε κάθε διαθέσιμο πόρο, διοχετεύοντας εκατομμύρια ευρώ για να κρατήσουμε ζωντανό και τον παραγωγικό ιστό και τις θέσεις εργασίας. 
Για να θυμηθούμε, λοιπόν, την πραγματική αποτύπωση αυτής της προσπάθειας, το Υπουργείο μας υλοποίησε διαδοχικά προγράμματα έκτακτης ενίσχυσης. Ξεκινήσαμε το 2022 με το ΕΠΑνΕΚ, που απέδωσε 3,63 εκατομμύρια ευρώ σε 77 επιχειρήσεις. Συνεχίσαμε δυναμικά τον επόμενο χρόνο, το 2023, με τον δεύτερο κύκλο, στηρίζοντας 120 επιχειρήσεις με 4,44 εκατομμύρια ευρώ και ολοκληρώσαμε τον κύκλο 2.Β πάλι την επόμενη χρόνια, το 2024, ενισχύοντας πλέον 210 επιχειρήσεις με ακόμα 3,67 εκατομμύρια ευρώ. Συνολικά, λοιπόν, πάνω από 11,7 εκατομμύρια ευρώ διοχετεύθηκαν απευθείας στην τοπική αγορά της Καστοριάς. 
Και πλέον περνάμε από την άμυνα στην επίθεση με τη νέα μεγάλη δράση για την αναπτυξιακή επανεκκίνηση. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Σε ποιον επιτίθεστε; Από την άμυνα στην επίθεση, σε ποιον επιτίθεστε;
ΠΡΟΕΔΡΕΥΩΝ (Βασίλειος Βιλιάρδος): Κυρία Πρόεδρε…
ΛΑΖΑΡΟΣ ΤΣΑΒΔΑΡΙΔΗΣ (Υφυπουργός Ανάπτυξης): Έχει λόγο η κυρία Πρόεδρος; Κυρία Πρόεδρε, περιμένετε τη σειρά σας. Θα πάρετε τον λόγο, θα απαντήσετε ή αν θέλετε κάνετε ερώτηση σε εμένα να απαντήσω. 
ΠΡΟΕΔΡΕΥΩΝ (Βασίλειος Βιλιάρδος): Συνεχίστε, κύριε Υπουργέ.
ΛΑΖΑΡΟΣ ΤΣΑΒΔΑΡΙΔΗΣ (Υφυπουργός Ανάπτυξης): Με τη νέα μεγάλη δράση, λοιπόν, για την αναπτυξιακή επανεκκίνηση του κλάδου, ύψους 17 εκατομμυρίων ευρώ, η συνολική οικονομική στήριξη που θα έχει διοχετευθεί στη γουνοποιία από το 2022 μέχρι σήμερα, αγγίζει με ακρίβεια τα 28.763.130 ευρώ. Αυτή η νέα πρωτοβουλία είναι προϊόν εξαντλητικής διαβούλευσης με την Περιφέρεια, τα τοπικά επιμελητήρια και τους ίδιους τους φορείς. 
Επιπλέον, η Κυβέρνηση δεν μοιράζει τα ποσά αυτά της ενίσχυσης χωρίς κριτήρια, ούτε τα καθόρισε αυθαίρετα, όπως άστοχα, επίσης, υπονοείτε στην ερώτησή σας και το αναφέρατε και ευθέως, εδώ, προηγουμένως. 
Αντίθετα, οι υπολογισμοί της δημόσιας δαπάνης βασίστηκαν σε συγκεκριμένα στοιχεία και σε σχετική τεκμηριωμένη μελέτη, γιατί υπήρξε μελέτη που εκπονήθηκε από τον ίδιο τον κλάδο και τα επιμελητήρια της περιοχής. 
Ακούσαμε, λοιπόν, την κοινωνία και διορθώνουμε τις στρεβλώσεις, διευρύνουμε ουσιαστικά τα κριτήρια επιλεξιμότητας και εντάσσουμε πλέον οριζόντια και τους νεότερους οικονομικούς φορείς, δίνοντας ιδιαίτερη έμφαση στις μικρές οικοτεχνίες που είχαν αδικηθεί στο παρελθόν. Πλέον με το νέο πρόγραμμα ενισχύουμε 450 επιχειρήσεις. 
Απαντώντας, λοιπόν, στα ερωτήματά σας, σας ξεκαθαρίζω ότι η αρχιτεκτονική της δράσης έχει ήδη προνοήσει για τη δίκαιη στήριξη των μικρών γουνοποιών, χωρίς να απαιτούνται παράλληλα ή αποσπασματικά υποπρογράμματα, ενώ το πρόγραμμα είναι ενιαίο, συμπαγές, έχει συγκεκριμένη χρηματοδοτική δομή και οι όροι του απαντούν πλήρως στις ανάγκες της τοπικής οικονομίας.
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Υπουργέ. 
Ορίστε, κύριε Κουκουλόπουλε, έχετε το λόγο. 
[bookmark: _Hlk224734574]ΠΑΡΙΣ ΚΟΥΚΟΥΛΟΠΟΥΛΟΣ (Δ΄ Αντιπρόεδρος της Βουλής): Κύριε Υπουργέ, εκπλήσσομαι με την επιθετικότητά σας, όπου μου αποδώσατε και πράγματα, τα οποία δεν ισχύουν. Δεν ξεκίνησα το 2026 να καταθέτω αναφορές και ερωτήσεις, αλλά από το 2023 που επανεκλέχτηκα Βουλευτής.
Δεύτερον, με ξέρετε καλά, με ξέρετε χρόνια, ξέρετε καλά ότι μετράω τα λόγια μου. Είπα «καθυστερημένα» με τον ηπιότερο τρόπο. Να σας πω γιατί το λέω; Το 2023 ρωτήστε τους δύο Βουλευτές Κοζάνης και τον σημερινό περιφερειάρχη που ήταν τότε Βουλευτής -τέσσερις Βουλευτές είχατε- τον διόρισε στις εκλογές του ’23, εκλογές στη Σιάτιστα και την Καστοριά κάνατε με το πρόγραμμα που προκηρύξατε τώρα. Κάνετε δεύτερες εκλογές με το ίδιο πρόγραμμα. 
Υπήρχε η ανακοίνωση, η δέσμευση για 30 συνολικά εκατομμύρια, περίπου 17 και 13 ας πω, μετά όπως τα αθροίζατε τα νούμερα και υπήρχε από τον Φλεβάρη του 2023 κλιμακωτά μία επικοινωνιακή επίθεση ότι 30 εκατομμύρια για τη στήριξη της γούνας και έγιναν συσκέψεις όταν δεν ήσασταν στην πολιτική ηγεσία. Ήμουν παρών με τη Ομοσπονδία όταν ο κ. Θεοδωρικάκος είπε: «Έχετε δίκιο, αλλά δεν έχω λεφτά εγώ στο Υπουργείο. Πρέπει να μας δώσουν λεφτά αυτοί που έχουν. Δεν έχει το δικό μας πρόγραμμα λεφτά». 
Τι είναι ακριβώς αυτά που λέτε; Ότι δεν κινητοποιηθήκατε από εμάς; Δεν χρειάζεται Αντιπολίτευση μια κυβέρνηση; Σας ενοχλούν οι διαφορετικές φωνές; Όλα είναι καλώς γεννώμενα; 
Εγώ, κύριε Υπουργέ, σας είπα δύο πράγματα απλά. Να ανέβει το κατώφλι και οι 10.000 να γίνουν 20.000. Και δεύτερον από τα νούμερα, που εσείς είπατε στο πρώτο και δεύτερο πρόγραμμα ή ακόμα και στο 2.Β, στα τρία προγράμματα που είπατε, συγκρίνετε τον αριθμό των επιχειρήσεων που έχουν χρηματοδοτηθεί, που είναι διψήφιος και ελάχιστα τριψήφιος τρεις φορές με τις περίπου 450 επιχειρήσεις που θα υποβάλλουν τώρα αίτηση για να δείτε ότι έχει μείνει πάρα πολύ μεγάλος αριθμός γουνοποιών απ’ έξω. Και ποιοι; Φασόν, οικοτεχνία και μικρές ατομικές επιχειρήσεις που δεν τους έπιαναν τα κριτήρια. 
Είπα, λοιπόν, δέσμευση για το δεύτερο ζήτημα, όχι να αλλάξει το πρόγραμμα. Δεν είπα για καμία αυθαιρεσία στο πρόγραμμα. Είπα μόνο να αλλάξει το κατώφλι. Και είπα και από πού να βρούμε τα λεφτά και να υπάρξει μια δέσμευση ότι αυτοί που δεν πήραν τίποτα στις τρεις πρώτες χρηματοδοτήσεις, που είπατε, θα πάρουν κάτι. Γιατί -προσέξτε- αυτό στο οποίο συμφωνώ μαζί σας, είναι ότι έχει εθνική διάσταση η στήριξη της γουνοποιίας. Πέρασε μεγάλη περιπέτεια και υπάρχουν ενδείξεις σοβαρές για ανάκαμψη. 
Στις δηλώσεις που έκανα μετά την τετράωρη και περισσότερο επίσκεψή μου στη Διεθνή Έκθεση της Γούνας, δεν πέρασα για φωτογραφίες, συζήτησα εξαντλητικά και με τους φορείς, αλλά και με παραγωγούς όλης της κλίμακας, μικρούς, μεσαίους, μεγάλους, υπήρχε μία συγκρατημένη αισιοδοξία, γιατί είχαμε παραγγελίες αισθητά μεγαλύτερες από προηγούμενες εκθέσεις και επίσης τον Μάρτη και τον Ιούνιο οι τιμές που πήραν τα γουνοφόρα ζώα στο δημοπρατήριο του Ελσίνκι ήταν ιδιαίτερα αισιόδοξες, για πρώτη φορά μετά από δεκατρία χρόνια, που περνάνε το κόστος παραγωγής. 
Έχουμε, λοιπόν, κάποια σημάδια επανάκαμψης, επανεκκίνησης. Επ’ αυτού μιλάω με τη λογική να μην αφήσουμε κανέναν πίσω. Επ’ αυτού σας κατέθεσα και μια πρόταση, όπου εσείς πρέπει να επισπεύσετε, να είστε επισπεύδοντας του Υπουργείου Εργασίας για ένα ολοκληρωμένο πρόγραμμα.
Κύριε Υπουργέ, θέλω να ξέρετε κάτι. Υπάρχει ένα μεγάλο κενό ηλικιών στους τεχνίτες γουνοποιίες, γιατί φεύγουν οι ηλικίες που ξέρουν σε σύνταξη και δεν υπάρχουν αντικαταστάτες. Έχω κάνει μια ολοκληρωμένη πρόταση, να την δείτε με προσοχή. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Κουκουλόπουλε. 
Ορίστε, κύριε Υπουργέ, έχετε τον λόγο. 
ΛΑΖΑΡΟΣ ΤΣΑΒΔΑΡΙΔΗΣ (Υφυπουργός Ανάπτυξης): Κύριε συνάδελφε, ακούω με προσοχή τις επισημάνσεις σας. Αυτό το θέμα με την έλλειψη εργαζομένων είναι σοβαρό. Θα κάνουμε και εμείς την παρέμβασή μας προς το Υπουργείο Εργασίας. Θεωρώ ότι θα πρέπει να εκπονηθεί ένα πρόγραμμα από το Υπουργείο Εργασίας, προκειμένου να κρατήσει όσο το δυνατόν περισσότερο εργαζόμενους που ασχολούνται με τη γουνοποιία για να ενισχύσουν την παραγωγή του κλάδου αυτού. 
Από την άλλη μεριά, όμως, οφείλουμε να μιλάμε τη γλώσσα της αλήθειας και της υπευθυνότητας απέναντι σε μια εύκολη αντιπολιτευτική τακτική, που επιχειρεί συστηματικά να μετατρέψει το άσπρο σε μαύρο. Με την ερώτησή σας θεωρώ ότι αυτό το να βαφτίζεται «ντροπιαστικό εμπαιγμό» μια συντονισμένη κρατική ενίσχυση, που αγγίζει πλέον σωρευτικά τα 28.763.130 ευρώ για την περιοχή, δεν είναι σωστό.
Επίσης, δεν είναι πολιτικά σοβαρό να μηδενίζεται μια νέα δράση 17 εκατομμυρίων ευρώ, η οποία σχεδιάστηκε μαζί με τα τοπικά επιμελητήρια και έρχεται να αγκαλιάσει τετρακόσιες πενήντα επιχειρήσεις. Επίσης, δεν είναι πολιτικά αξιόπιστο να μας κατηγορείτε για αδιαφορία, όταν θεσπίζουμε ένα νέο ανώτατο όριο ενίσχυσης και το πάμε στις 100.000 ευρώ από 60.000 ευρώ, που ίσχυε μέχρι σήμερα ανά επιχείρηση. 
Πρέπει να γίνει, όμως, επίσης σαφές ότι με το καινούργιο πρόγραμμα υποστήριξης μεταβαίνουμε από την προσπάθεια διαχείρισης της κρίσης που κάναμε μέχρι σήμερα στην προσπάθεια πλήρους αναπτυξιακής επανεκκίνησης του κλάδου. Μέσα σε αυτό το πλαίσιο -για να απαντήσω για το δεκαχίλιαρο- το ελάχιστο ποσό των 10.000 ευρώ δεν είναι ούτε υποτίμηση ούτε εμπαιγμός, όπως αναφέρεται στην ερώτηση. Είναι ένα ισχυρό, ρεαλιστικό δίχτυ ασφαλείας για τους μικρούς γουνοποιούς και τις οικοτεχνίες, που για πρώτη φορά βλέπουν την πολιτεία να τους στηρίζει εμπράκτως και οριζόντια χωρίς αποκλεισμούς. Μάλιστα, το ποσό αυτό φτάνει στα ταμεία των δικαιούχων ατόφιο, αφορολόγητο, ακατάσχετο, χωρίς κρατήσεις, χωρίς συμψηφισμούς χρεών και χωρίς την απαίτηση ασφαλιστικής ή φορολογικής ενημερότητας. Αυτό κάναμε μέσω του ν.5317/2026. Όλο αυτό συνιστά μια ουσιαστική ένεση ρευστότητας. 
Στο Υπουργείο Ανάπτυξης δεν εργαζόμαστε με βάση τις εντυπώσεις, αλλά με βάση τις πραγματικές ανάγκες. Ως εκ τούτου, εμείς δεν μπαίνουμε σε πλειοδοσία υποσχέσεων. Δυστυχώς, το αίτημά σας για οριζόντιο διπλασιασμό του κατώτατου ποσού στις 20.000 ευρώ ή για τη δημιουργία ενός νέου εκτός κανόνων συμπληρωματικού υποπρογράμματος κάνει ακριβώς αυτό. 
Επιτρέψτε μου, να πω, με όλη την εκτίμηση που τρέφω προς το πρόσωπό σας, ότι όλο αυτό που γίνεται αποτελεί λαϊκισμό, γιατί παραγνωρίζει τα αυστηρά ευρωπαϊκά όρια. Διότι υπάρχουν και ευρωπαϊκά όρια για το πώς καθορίζεται η ενίσχυση. Γνωρίζετε καλά ότι η παρούσα δράση των 17 εκατομμυρίων ευρώ υλοποιείται αυστηρά βάσει του Ευρωπαϊκού Κανονισμού 2023/2831 για τις ενισχύσεις ήσσονος σημασίας στα de minimis. Η κατανομή των πόρων, λοιπόν, δεν μπορεί να γίνει αυθαίρετα, αλλά με αντικειμενικά και διαφανή στοιχεία, έτσι όπως αυτά προκύπτουν βάσει του φορολογικού έντυπου Ε3. 
Παρά την οξύτητα της κριτικής σας, κύριε συνάδελφε, κρατώ τη διάθεση για συνεννόηση, όπως το ίδιο συμβαίνει και με την κυρία Πρόεδρο της Πλεύσης Ελευθερίας. Είμαστε εδώ για να ακούσουμε, να αξιολογήσουμε και να εργαστούμε ακόμη περισσότερο -και εσείς και εμείς- για την επίλυση των προβλημάτων του κλάδου. 
Σας ευχαριστώ πολύ. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Υπουργέ. 
Κυρίες και κύριοι συνάδελφοι, ολοκληρώθηκε…
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Κύριε Πρόεδρε, θα ήθελα τον λόγο. 
ΠΡΟΕΔΡΕΥΩΝ (Βασίλειος Βιλιάρδος): Δεν επιτρέπεται από τον Κανονισμό, κυρία Πρόεδρε. Δεν υπάρχει καμία τέτοια διαδικασία. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Κύριε Πρόεδρε, υπάρχουν τέσσερις επίκαιρες ερωτήσεις στον Πρωθυπουργό…
ΠΡΟΕΔΡΕΥΩΝ (Βασίλειος Βιλιάρδος): Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων. 
Κύριοι συνάδελφοι, δέχεστε στο σημείο αυτό να λύσουμε τη συνεδρίαση;
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Όχι.
ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Βασίλειος Βιλιάρδος): Με τη συναίνεση του Σώματος…
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Ποιου Σώματος; 
ΑΛΕΞΑΝΔΡΟΣ ΚΑΖΑΜΙΑΣ: Δεν υπάρχει συναίνεση, κύριε Πρόεδρε. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Κύριε Πρόεδρε, υπάρχουν τέσσερις επίκαιρες ερωτήσεις, που δεν τις εκφωνήσατε. 
ΠΡΟΕΔΡΕΥΩΝ (Βασίλειος Βιλιάρδος):  Με τη συναίνεση του Σώματος και ώρα 9.53΄ λύεται η συνεδρίαση για τη Δευτέρα 31 Αυγούστου 2026 και ώρα 15.00΄ με αντικείμενο εργασιών του Σώματος: α) κοινοβουλευτικό έλεγχο, συζήτηση επικαίρων ερωτήσεων. 

